SKRIFTLIG FORESPØRGSEL P-0920/02

af Monica Frassoni (Verts/ALE) til Kommissionen

(26. marts 2002)

Om: Bæredygtighedsundersøgelse (SIA) i forbindelse med handelsaftaler

Rådet (almindelige anliggender) vedtog på sit seneste møde den 11. marts 2002 i sine konklusioner, at:

alle nye handelsaftaler skulle gøres til genstand for en undersøgelse med hensyn til bæredygtighed (SIA) i overensstemmelse med EU's strategi for en bæredygtig udvikling, der blev vedtaget sidste år. Sådanne undersøgelser ville blive foretaget af eksterne eksperter og offentliggjort. Ca. 10 % af EU's handelsdirektoraters til rådighed stående budgetbevillinger ville blive anvendt til SIA i 2002.

Det ville være logisk at gennemføre sådanne undersøgelser regelmæssigt (over en årrække) og medtage alle aspekter af bæredygtighed, herunder kønsrelaterede aspekter, for at åbne mulighed for en revision og en eventuel ændring af handelsaftalers negative følger i medfør af aftaler herom truffet på møder i henholdsvis Det Blandede Udvalg og Det Fælles Råd.

Hvorledes vil Kommissionen sikre sig, at ovennævnte konklusion vil finde anvendelse på aftalen mellem EU og Chile, som der i øjeblikket føres forhandlinger om, og forventer Kommissionen, at forhandlingerne mellem EU og Chile indstilles, indtil der er foretaget en bæredygtighedsundersøgelse?

Agter Kommissionen at offentliggøre en sådan undersøgelse af aftalen mellem EU og Chile samt af fremtidige aftaler? Hvorledes vil Europa-Parlamentets medlemmer blive informeret om resultatet af disse undersøgelser?

Svar afgivet på Kommissionens vegne af Pascal Lamy

(23. april 2002)

Kommissionen vil gerne understrege, at de tre grundpiller i bæredygtig udvikling (økonomiske, sociale og miljømæssige aspekter) tillægges lige stor betydning i den metode, der i 1999 blev fastlagt for bæredygtighedsvurderinger (SIA), og som for nylig blev færdigudviklet efter en supplerende undersøgelse. Inden for det sociale område undersøges aftalernes kønsrelaterede aspekter naturligvis også.

Under det program, som Kommissionen har iværksat, er der på nuværende tidspunkt afsat i alt 2 750 000 EUR til flerårige rammekontrakter:

- I slutningen af 2001 blev der indgået en rammekontrakt på 1 000 000 EUR med et konsortium under ledelse af IDPM Manchester. Denne kontrakt omfatter en bæredygtighedsvurdering af forhandlingerne i Verdenshandelsorganisationen (WTO) (varighed højst fire år).

- I marts 2002 blev der indgået en rammekontrakt på 250 000 EUR med et konsortium under ledelse af Planistat. Denne kontrakt vedrører en bæredygtighedsvurdering af EU's forhandlinger med Mercosur og Chile (varighed højst fire år).

- Et offentligt udbud af en rammekontrakt på 1 mio. EUR om en bæredygtighedsvurdering af forhandlingerne om de økonomiske partnerskabsaftaler med staterne i Afrika, Vestindien og Stillehavet (AVS) er under forberedelse (varighed højst fem år).

- Et offentligt udbud af en rammekontrakt på 500 000 EUR om en bæredygtighedsvurdering af de igangværende forhandlinger med Golflandene er under forberedelse (varighed højst to år).

Hvad angår det specifikke spørgsmål om bæredygtighedsvurderinger af aftaler, der er under forhandling, navnlig aftalen med Chile, kan Kommissionen oplyse det ærede medlem om følgende:

- De igangværende forhandlinger mellem EU og Chile skrider hurtigt frem. Den 28. januar 2002 erklærede Rådet (almindelige anliggender), at forhandlingerne burde forløbe i et sådant tempo, at de kunne afsluttes inden topmødet i Madrid i maj 2002.

- Den 4. marts 2002 blev der indgået en rammekontrakt på 250 000 EUR med Planistat om en bæredygtighedsvurdering af EU's forhandlinger med Mercosur og Chile. Da forhandlingerne med Chile er langt fremme, vil konsulenterne i første omgang koncentrere sig om bæredygtighedsvurderingen af disse forhandlinger.

Kommissionen har anmodet konsulenterne om at fremlægge de endelige resultater af vurderingen i slutningen af juli 2002. Hvis forhandlingsresultaterne bliver meddelt Rådet og Parlamentet i denne periode, vil de således kunne ledsages af bæredygtighedsvurderingen.

- Et af principperne for gennemførelsen af bæredygtighedsvurderinger er, at de skal være gennemsigtige. Alle resultaterne af konsulenternes vurderinger kan således ses på Kommissionens website, http://europa.eu.int/trade, (under opdatering) og på konsulenternes websites (Institute for Development Policy and Management, University of Manchester, http://idpm.man.ac.uk/iasdu/index.html, og Stockholm Environment Institute, http://www.sei.se. I april/maj 2002 vil der blive oprettet et website om vurderingen af forhandlingerne med Mercosur). Kommission vil informere såvel Parlamentet som Rådet om resultaterne af vurderingen. Der vil desuden snart blive afholdt møder med civilsamfundet. Det første møde planlægges afholdt i ugen fra den 13. til den 17. maj 2002.